b'\n_START_ARTICLE_\nProletarec (\xc4\x8dasopis)\n_START_PARAGRAPH_\n\xc4\x8casopis Proletarec: List za interese delavskega ljudstva je izhajal od januarja 1906 do 6. 2. 1952 v Chicagu (Illinois), Zdru\xc5\xbeenih dr\xc5\xbeavah Amerike. Nastal je zaradi idejnih razhajanj s takratnim vodstvom \xc4\x8dasopisa Glas svobode. Proletarec je bil socialisti\xc4\x8dno usmerjeno slovensko glasilo izseljenskih delavcev v Ameriki. Izdajali so ga v okviru Jugoslovanske socialisti\xc4\x8dne zveze, kasneje tudi Prosvetne matice v Ameriki. Uredniki Proletarca so bili: Jo\xc5\xbee Zavertnik, Ivan Molek, Frank Petri\xc4\x8d, L. Zakraj\xc5\xa1ek, Frank \xc5\xa0kof, Frank \xc5\xa0avs, Etbin Kristan in Frank Zaitz. Prilogi \xc4\x8dasopisa sta bili Prvi maj in Majski glas. Na za\xc4\x8detku je \xc4\x8dasopis izhajal v slovenskem jeziku z nekaterimi srbohrva\xc5\xa1kimi prispevki, kasneje samo v slovenskem, na koncu pa v slovenskem jeziku z zadnjo stranjo \xc4\x8dasopisa v angle\xc5\xa1\xc4\x8dini. \xc4\x8casopis je prina\xc5\xa1al\xc2\xa0 novice in komentarje o aktualnih dogodkih v Ameriki in domovini, zapisnike socialisti\xc4\x8dnih sej in leposlovne objave, usmerjenje k \xc5\xa1irjenju socialisti\xc4\x8dne zavednosti. \xc4\x8casopis je najprej izhajal kot mese\xc4\x8dnik, decembra 1907 je postal tednik, sredi leta 1950 pa je za\xc4\x8del izhajati dvakrat na mesec. Na za\xc4\x8detku izhajanj je obsegal 8 tiskanih strani, ko je postal tednik, pa se je skraj\xc5\xa1al na 4 strani.'